ພິທີເຊັນບົດບັນທຶກການຮ່ວມມື ໃນຂົງເຂດຊັບສິນທາງປັນຍາ ລະຫວ່າງ ກະຊວງວິທະຍາສາດ ແລະ ເຕັກໂນໂລຊີ (ກວຕ) ແລະ ສໍານັກງານຊັບສິນທາງປັນຍາ ແຫ່ງ ສາທາລະນະລັດເກົາຫຼີ (Korean Intellectual Property Office, KIPO) ໄດ້ຈັດຂຶ້ນໃນລະຫວ່າງກອງປະຊຸມສຸດຍອດອາຊຽນ ທີ່ສະເຫຼີມສະຫຼອງສາຍພົວພັນອາຊຽນ-ສ.ເກົາຫຼີ ຄົບຮອບ 30 ປີ, ໃນວັນທີ 26 ພະຈິກ 2019, ທີ່ເມືອງ ບູຊານ, ປະເທດ ເກົາຫຼີ.
ໃນພິທີດັ່ງກ່າວ ໄດ້ຮັບກຽດເຂົ້າຮ່ວມເປັນສັກຂີພິຍານໂດຍ ພະນະທ່ານ ທອງລຸນ ສີສຸລິດ, ນາຍົກລັດຖະມົນຕີແຫ່ງ ສປປ ລາວ ແລະ ພະນະທ່ານ ມຸນ ແຈ ອິນ, ປະທານາທິບໍດີ ແຫ່ງ ສ.ເກົາຫຼີ. ພ້ອມທັງ, ບັນດາຄະນະຜູ້ແທນລະດັບສູງຂອງທັງສອງຝ່າຍກໍ່ໄດ້ໃຫ້ກຽດເຂົ້າຮ່ວມ. ການລົງນາມບົດບັນທຶກຄວາມເຂົ້າໃຈຄັ້ງນີ້, ຕາງໜ້າໃຫ້ຝ່າຍ ສປປ ລາວ ແມ່ນ ທ່ານ. ປອ. ສຸຣິອຸດົງ ສູນດາຣາ, ຮອງລັດຖະມົນຕີ ກວຕ ແລະ ຕາງໜ້າໃຫ້ຝ່າຍ ສ.ເກົາຫຼີ ແມ່ນ ທ່ານ. ປອ. ວອນຈູປາກ, ຫົວໜ້າສໍານັກງານຊັບສິນທາງປັນຍາ ແຫ່ງ ສ.ເກົາຫຼີ.
ຈຸດປະສົງ ຂອງບົດບັນທຶກຄວາມເຂົ້າໃຈສະບັບນີ້ແມ່ນ ເພື່ອສ້າງຂອບເຂດການຮ່ວມມືທະວິພາຄີ ໃນຂົງເຂດວຽກງານຊັບສິນທາງປັນຍາ ໃນການພັດທະນາ ແລະ ສົ່ງເສີມວຽກງານຊັບສິນທາງປັນຍາ ຂອງສອງຝ່າຍ. ຂອບເຂດການຮ່ວມມືລະຫວ່າງສອງຝ່າຍ ຊຶ່ງຈະມີ:
- ການແລກປ່ຽນຄວາມຄິດເຫັນ ແລະ ຂໍ້ມູນ ກ່ຽວກັບ ນິຕິກໍາຕ່າງໆ ທີ່ກ່ຽວຂ້ອງກັບຊັບສິນທາງປັນຍາ ລວມທັງການປ່ຽນແປງ ຫຼື ປັບປຸງຕ່າງໆ;
- ກວຕ ຮັບຮູ້ຜົນຂອງການກວດສອບສິດທິບັດ ໂດຍສຳນັກງານຊັບສິນທາງປັນຍາ ແຫ່ງ ສ.ເກົາຫຼີີ ແລະ ຈະແຕ່ງຕັ້ງ ສຳນັກງານຊັບສິນທາງປັນຍາ ແຫ່ງ ສ.ເກົາຫຼີ ໃນຖານະເປັນອົງການສາກົນໃນການກວດຄົ້ນ ແລະ ອົງການສາກົນໃນການກວດສອບສິດທິບັດ ພາຍໃຕ້ສົນທິສັນຍາການຮ່ວມມືສິດທິບັດ (PCT) ໃຫ້ແກ່ ສປປ ລາວ;
- ສົ່ງເສີມການຮ່ວມມື ລະຫວ່າງ ສອງຝ່າຍ ໃນການຈັດຝຶກອົບຮົມ ວຽກງານຊັບສິນທາງປັນຍາ ແລະ ພັດທະນາບຸກຄະລາກອນ;
- ສໍານັກງານຊັບສິນທາງປັນຍາ ແຫ່ງ ສ.ເກົາຫຼີ ຈະແຈ້ງເຖິງ ກວຕ ກ່ຽວກັບ ການສະໝັກທຶນການສຶກສາລະດັບປະລິນຍາໂທ ສາຂາວິຊາຊັບສິນທາງປັນຍາ ແລະ ນະໂຍບາຍເພື່ອການພັດທະນາ ໃນແຕ່ລະປີ;
- ການຮ່ວມມື ໃນການພັດທະນາລະບົບການຄຸ້ມຄອງການຈົດທະບຽນ ຊັບສິນທາງປັນຍາ ແບບອັດຕະໂນມັດ;
- ການຮ່ວມມື ໃນການສົ່ງເສີມປູກຈິດສຳນຶກ ກ່ຽວກັບຊັບສິນທາງປັນຍາ ໃຫ້ແກ່ສາທາລະນະຊົນ ໂດຍການຈັດກອງປະຊຸມ ແລະ ສໍາມະນາຮ່ວມກັນ;
- ການແລກປ່ຽນຂໍ້ມູນ ແລະ ເອກະສານຕ່າງໆ ທີ່ກ່ຽວຂ້ອງກັບສິດທິບັດ; ແລະ
- ການຮ່ວມມື ໃນໂຄງການ ແລະ ກິດຈະກໍາອື່ນໆ ທີ່ທັງສອງຝ່າຍເຫັນດີຮ່ວມກັນ.
ການຮ່ວມມືໃນຂອບເຂດວຽກງານດັ່ງກ່າວ, ຈະຊ່ວຍຍົກສູງບົດບາດຄວາມໝາຍຄວາມສໍາຄັນ ຂອງການຄຸ້ມຄອງຊັບສິນທາງປັນຍາ ເພື່ອປະກອບສ່ວນເຂົ້າໃນການພັດທະນາເສດຖະກິດຂອງປະເທດ ແລະ ຂອງໂລກ, ສົ່ງເສີມການລົງທຶນ, ເຕັກໂນໂລຊີ ແລະ ນະວັດຕະກໍາ. ພ້ອມດຽວກັນກໍ່ຈະສ້າງເງື່ອນໄຂ ອໍານວຍຄວາມສະດວກ ໃຫ້ແກ່ການຄຸ້ມຄອງຊັບສິນທາງປັນຍາ ຂອງສອງຝ່າຍ ແລະ ຈະເພີ່ມທະວີການແລກປ່ຽນ ແລະ ການຮ່ວມມືໃນຂົງເຂດຊັບສິນທາງປັນຍາ ໃຫ້ຫຼາຍຂຶ້ນໃນຕໍ່ໜ້າ.
ຂໍ້ມູນໂດຍ: ກົມຊັບສິນທາງປັນຍາ